Category:Karpinský Peter

Peter Karpinský sa narodil roku 1971 v Gelnici, po maturite na Gymnáziu v Spišskej Novej Vsi študoval na FF UPJŠ v Prešove (1990 – 1995), kde od skončenia štúdia pôsobí na ako odborný asistent a zároveň vedúci Katedry slovenského jazyka (medzičasom univerzita zmenila názov na Prešovská). Po ocenení v literárnej súťaži Rubato 1998 debutuje zbierkou poviedok Oznamujeme všetkým majiteľom hrobov. V roku 2001 mu vychádza rozprávková kniha Ako sme s Ťukťukom ťukťukovali, ktorú venoval – okrem iných detí – najmä svojmu synovcovi Paľkovi. Je autorom rozhlasovej rozprávkovej hry Koruna času a modrá koza (2002), rozhlasového rozprávkového cyklu Rozprávky z múzea záhad a tajomstiev (2004) a rozprávkovej rozhlasovej hry Med z ľadových kvetov (2005). Okrem písania umeleckej literatúry a odborných prác sa ako lektor a porotca v súťažiach venuje začínajúcim autorom, píše recenzie predovšetkým literatúry pre deti.